Faru de Bustu

El faru de Bustu ta allugáu nel cabu homónimu, que s'asitia nel conceyu asturianu de Valdés. El cabu, que se mete pal mar en direición NO-SE dende la marxe derecha de la boca'l ríu Esva na playa de Cueva, pertenez a la formación xeolóxica conocida como rasa costera cantábrica, y acueye, na so fastera oriental, importantes xacimientos humanos prehistóricos. Amás d'ellos, nesta llanada nun hai más qu'una entidá de población: l'aldea de Bustu, que ta a 1,5 km del faru.

El faru construyóse, dientro del Plan de Alumbrado Marítimo de las Costas Españolas de 1847, col envís d'allumar el cachu de costa que había en solombres dende'l cabu Peñes hasta'l d'Estaca de Bares (La Coruña), y foi inauguráu el 1 d'abril de 1858. L'edificiu orixinal yera rectangular, con dos cuerpos cuadraos destinaos a vivienda xuníos por otru central con un porche cubiertu. Teyaba en pizarra, a cuatro agües nos cuerpos llaterales, y tenía la entrada na fastera Sur. En 1920 se-y dio la so forma d'anguaño, de "U", al pesllar definitivamente'l porche. Años dempués, primero de la Guerra Civil, el faru fizo les veces d'escuela del pueblu y el so fareru les de maestru.

La torre orixinal, que taba apegada al edificiu na metá de la fachada norte, yera, como puede vese nes semeyes que queden d'ella, perguapa. Yera cuadrada y remataba con un balcón con baranda de fierro. Perriba d'ella taba'l torruxón, decagonal, sobro'l que taba la llinterna. La nueva, de 1962, ye igual que la de Tapia: un prisma cuadráu fecho n'azulexos de color crema, con azulexinos grises qu'escriben la pallabra Busto na cara que da pa la mar.

La llinterna, como la óptica orixinal, yera de la casa francesa Sautter. Funcionaba a lo primero con aceite d'oliva, y dempués con parafina y petroleu. En 1917 foi lletrificada. Tocántenes a la óptica, la primera tenía un sector encarnáu, y camudose en 1935 por otra de la casa Pintsch. Camudose otra vuelta más en 1962, por una catadióptrica que xira enriba d'un flotador de mercuriu per aciu d'un reló de La Maquinista Valenciana. Ésta ye de tercer orde, y tien una distancia focal de 375 mm. Tien la forma d'una escafandra de buzu, y reflexa la lluz d'una llámpara de 1500 W. Pa cuando marcha la corriente hai otra de reserva, qu'alluma gracies a dos grupos electróxenos diésel donaos pol plan Marshall dempués de la Segunda Guerra Mundial.

Nel faru hai, tamién, una estación meteorolóxica automática.

 Referencies 

 Enllaces esternos 

  Faros de Asturias
  El faru d'El Cabu Bustu na web d'El faro de Luisu
  El yacimiento del cabo Busto (Valdés, Asturias). Una secuencia del Pleistoceno Medio en el Norte peninsular, de José Adolfo Rodríguez Asensio

 Bibliografía  
Menéndez Solar, Belén, Faros del litoral asturiano. Uviéu, Conseyería de Fomentu del Principáu d'Asturies, 1997.
Sanz, Eduardo, Faros de Asturias. Xixón, Silverio Cañada Editor, 1990.

Bustu
Categoría:Valdés